b'\n_START_ARTICLE_\nTermospullo\n_START_PARAGRAPH_\nTermospullo on ymp\xc3\xa4rist\xc3\xb6st\xc3\xa4\xc3\xa4n mahdollisimman hyvin l\xc3\xa4mp\xc3\xb6eristetty pullo, jolla on tarkoitus pit\xc3\xa4\xc3\xa4 sen sis\xc3\xa4ll\xc3\xa4 oleva ruoka tai juoma alkuper\xc3\xa4isess\xc3\xa4 l\xc3\xa4mp\xc3\xb6tilassaan. L\xc3\xa4mp\xc3\xb6eristys on moniosainen: ensinn\xc3\xa4kin pulloja on kaksi sis\xc3\xa4kk\xc3\xa4in. Niiden v\xc3\xa4liss\xc3\xa4 on tyhji\xc3\xb6, jonka vuoksi l\xc3\xa4mp\xc3\xb6energian siirtyminen johtumisen ja konvektion avulla on minimoitu. Lis\xc3\xa4ksi pullot koskettavat toisiaan vain eritt\xc3\xa4in pienelt\xc3\xa4 alueelta, jolloin kosketuspintojen kautta tapahtuva l\xc3\xa4mp\xc3\xb6tilan muutos on saatu mahdollisimman pieneksi. L\xc3\xa4mp\xc3\xb6s\xc3\xa4teilyst\xc3\xa4 johtuva l\xc3\xa4mp\xc3\xb6energian siirtyminen on minimoitu pinnoittamalla ulomman pullon sis\xc3\xa4pinta jollain heijastavalla aineella, esimerkiksi alumiinilla. Sisemm\xc3\xa4st\xc3\xa4 pullosta l\xc3\xa4htev\xc3\xa4 l\xc3\xa4mp\xc3\xb6s\xc3\xa4teily heijastuu n\xc3\xa4in takaisin. Valtaosa ajan my\xc3\xb6t\xc3\xa4 tapahtuvasta l\xc3\xa4mm\xc3\xb6n siirtymisest\xc3\xa4 johtuu pullon rakenteesta: termospullon suuaukon kohdalla tyhji\xc3\xb6t\xc3\xa4 ei ole._NEWLINE_Aikaisemmin termospullon sis\xc3\xa4osat olivat usein lasista valmistettuja. Nyky\xc3\xa4\xc3\xa4n helposti s\xc3\xa4rkyv\xc3\xa4 lasi on termospulloissa korvattu toisinaan ter\xc3\xa4ksell\xc3\xa4.\n_START_SECTION_\nHistoria\n_START_PARAGRAPH_\nTermospullon keksi skotlantilainen kemisti ja fyysikko Sir James Dewar 1892. Sit\xc3\xa4 k\xc3\xa4ytettiin aluksi vain laboratorioissa, eik\xc3\xa4 Dewar patentoinut keksint\xc3\xb6\xc3\xa4\xc3\xa4n. Saksalainen lasinvalmistaja Reinhold Burger ymm\xc3\xa4rsi keksinn\xc3\xb6n mahdollisuudet ja haki sille vuonna 1903 patenttia Saksassa._NEWLINE_Ensimm\xc3\xa4isen kaupallisen termospullon valmisti Burgerin perustama saksalainen Thermos GmbH vuonna 1904. Dewarin nimi on j\xc3\xa4\xc3\xa4nyt k\xc3\xa4ytt\xc3\xb6\xc3\xb6n nestem\xc3\xa4isten kaasujen s\xc3\xa4ilytysastioissa, joita ei yleens\xc3\xa4 kutsuta termospulloiksi vaan Dewar-astioiksi, vaikka teknisesti kyse on samasta asiasta._NEWLINE_Sana \xe2\x80\x9dtermos\xe2\x80\x9d tulee tavaramerkist\xc3\xa4 \xe2\x80\x9dthermos.\xe2\x80\x9d Kreikan kielen \xe2\x80\x9d\xce\xb8\xce\xb5\xcf\x81\xce\xbc\xcf\x8c\xcf\x82\xe2\x80\x9d tarkoittaa l\xc3\xa4mmint\xc3\xa4.'